  Анжелика Тихонова корреспондент Нылпиос пӧлын наркотик суретъёслэсь кулон учыръёсты Удмуртиын 2016-тӥ арын ӧз пусъе. Элькунъя кунпуш ужъёсъя министерстволэн коллегиезлэн кенешоназ 26-тӥ толшоре со сярысь вераз удысэтлэн кивалтӥсез Александр Первухин. «Учётын сылэ наркотикъёстэк улыны быгатӥсьтэм 2 сюрс 368 адями, соослэн лыдзы кулэсмиз. Сизьым поллы ӧжытгес луизы йырсазез усыкмытӥсь суретъёслэсь кулон учыръёс, 14-ысь2-озь. <…> Валтӥсез, кылем арын наркотик суретъёслэсь кулон учыръёс пиналъёс пӧлын ӧй вал. Азьвылаз аре куинь учыръёс вал», — ивортӥз Александр Первухин. Йырсазез усыкмытӥсь суретъёсын шугмеменызы сэрен эм юрттэтлы кулэяськись пиналъёслэн лыдзы миым 40 процентлы кулэсмиз. Кылем ар ӵоже улосысьтымы МВД-ын ужасьёс 54 килограмм наркотикъёсты шараязы. Со, 2015-тӥ арен ӵошатыса, куинь поллы ӧжытгес. Элькунысь кунпуш ужъёсъя министр Удмуртиын кышкытлыко югдур кылдэ шуыса пусйиз, угось наркотикъёсын эшъяськон аспӧртэм субкультуралы пӧрме. «Али ик ини тросэз анай-атайёс верало отын номыр кышкытэз ӧвӧл, со (нылпи — ред.) ӧжыт гинэ кыске, кӧня ке кутэ но мукет. Тросэзлэн юридик огазеяськонъёслэн, дышетон юртъёслэн кивалтӥсьёссы йырсазез усыкмытӥсь суретъёсты кутэмен, эшшо ик вузамен кырмем адямиос соос дорын дышетсконзэс но ужзэс азинто шуыса уродэн уг лыдъяло», — вераз Александр Первухин. Сыӵе югдурлэн огез мугез, Александр Первухин верамъя, наркотикъёсты вузасьёс чакласькись ресурсъёсысь (интернет-порталъёсысь, киви-кошелёкъёсысь) чаклантэм ресурсъёсы выжизы — вайбер, ватсап но мукетаз.  Тегъёс: МВД АлександрПервухин Удмуртия Тазалык нылпиос Мерлык йырсазезусыкмытсьсуретъёс  